Diari Oficial de la Generalitat Valenciana


Sumari del DOGV 5013, del 25-05-2005 (2005/5170)

RESOLUCIÓ de 9 de maig de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el SERVEF i el Consorci del Pacte Territorial per l'Ocupació de la Vall del Vinalopó.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5013

Data del DOGV
:   25-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/5170


Data del document
:   09-05-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * administració regional
    * cooperació administrativa
    * creació d'ocupació
    * administració local

RESOLUCIÓ de 9 de maig de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre el SERVEF i el Consorci del Pacte Territorial per l'Ocupació de la Vall del Vinalopó. [2005/F5170]
  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana i el Consorci del Pacte Territorial per l'Ocupació de la Vall del Vinalopó, el 23 de febrer de 2005, un conveni de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0287/2005, i que figura com a annex d'esta resolució.
  
València, 9 de maig de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el SERVEF i el Consorci del Pacte Territorial per l'Ocupació de la Vall del Vinalopó
  
València, 23 de febrer de 2005.
  
Reunits
  
Ana Encabo Balbín, secretaria autonòmica d'Ocupació, directora general del Servici Valencià d'Ocupació i Formació (SERVEF), en representació del Servici Valencià d'Ocupació i Formació, en virtut de les facultats que li atorga l'article 13, lletra e) del Decret 41/2001, de 27 de febrer, de Govern Valencià, pel qual s'aprova el Reglament d'Organització i Règim Jurídic del SERVEF, i sobre la base de la resolució de delegació de signatura feta pel conseller d'Economia, Hisenda i Ocupació, Gerardo Camps Devesa, l'11 de febrer de 2005, i autoritzat per Acord del Govern Valencià de data 23 de desembre de 2004.
  
José Antonio Hidalgo López, com a president del Consell Rector del Consorci pel Pacte Territorial per l'Ocupació de la Vall del Vinalopó, d'acord amb el que disposa l'article 8 dels seus estatuts (BOP núm. 174, de 30 de juliol de 2004), que actua en nom i representació de l'esmentat consorci i facultat per a aquest acte en virtut del que disposa l'article 9, apartats a) i f) dels seus estatuts.
  
Exposen
  
I. Que el pacte territorial per a l'ocupació és una de les mesures proposades per la Comissió Europea que es configura com a instrument adequat per a aconseguir una àmplia col·laboració en l'àmbit local ja que permet els agents socials i econòmics, implantats en un determinat territori, descobrir les dificultats i les oportunitats en matèria d'ocupació i mobilitzar els recursos disponibles per a aconseguir una major coordinació de les mesures a favor de l'ocupació.
  
II. Que, com a resultat de la globalització, s'estan produint dificultats en el sector d'activitat més important de la vall del Vinalopó (fabricació de calçat), que són conseqüència de la competència de països amb menors costos laborals i de la necessitat d'adaptar alguns aspectes de les estructures empresarials.
  
III. Amb aquestes premisses, les administracions locals i els agents socials i econòmics amb responsabilitat en matèria d'ocupació de la comarca adopten, com a primera iniciativa, la creació d'una entitat amb personalitat jurídica pròpia, el Consorci pel Pacte Territorial per l'Ocupació de la Vall del Vinalopó, els estatuts del qual es publiquen en el Butlletí Oficial de la Província d'Alacant número 174, de 30 de juliol de 2004, i al qual podran adherir-se, d'acord amb el que disposa l'article 44 d'aquells, d'altres municipis, la resta d'administracions públiques o les entitats sense ànim de lucre.
  
Els objectius són: dissenyar, promoure, gestionar i avaluar les accions i les programes per a la creació d'ocupació que s'aproven, així com la inserció sociolaboral i el desenvolupament empresarial a la comarca.
  
IV. La firma del present conveni és un requisit previ a l'obtenció, si és procedent, de les ajudes que es convoquen, d'acord amb el que disposen les diverses convocatòries de subvencions públiques del SERVEF a través de la Conselleria d'Economia, Hisenda i Ocupació.
  
Acorden
  
Primer. Desenvolupar el conjunt d'actuacions que puguen derivar-se de la subscripció del present document, adreçades a minimitzar les dificultats que genere la globalització sobre els diversos sectors d'activitat a la vall del Vinalopó, i en particular les que s'ocasionen en el sector de major importància a la comarca: la fabricació de calçat.
  
Segon. De la firma del present document no es deriven obligacions econòmiques per a la Generalitat Valenciana. Per això l'entitat gestora constituïda per al desplegament i l'execució del pacte territorial podrà concórrer a les ajudes que es convoquen, d'acord amb el que disposen les diverses convocatòries de subvencions públiques, sense perjuí del que es dispose en els acords específics de col·laboració per a l'execució de les línies i objectius del pacte que puguen arribar a subscriure's.
  
Tercer. El període de vigència d'aquest conveni serà el corresponent a la duració temporal del Programa Operatiu Integrat de la Comunitat Valenciana per al període 2004-2006, excepte denúncia efectuada per qualsevol de les parts, mitjançant escrit fonamentat, que haurà de presentar-se amb una antelació mínima d'un mes respecte de la data en què es pretenga que tinga efectes la citada denúncia. No obstant això, el SERVEF, en atenció a les circumstàncies concurrents i prèvia petició motivada, podrà prorrogar el període de vigència establit.
  
Les entitats sotasignades, d'acord amb tot el que s'ha exposat anteriorment i perquè conste, firmen el present conveni.
  
En representació del SERVEF, el conseller d'Economia, Hisenda i Ocupació, p. d. (Resolució d'11.02.2005) la secretària autonòmica d'Ocupació, directora general del SERVEF: Ana Encabo Balbín. En representació del Consorci del Pacte Territorial per l'Ocupació de la Vall del Vinalopó, el president del Consell Rector: José Antonio Hidalgo López.